謝劉潜夫寄示詩卷
作者：趙立夫
朝代：宋

paragraphs: 坑灰冷秦久，刀筆起漢舊。
典謨慨已遠，賦頌紛相授。
調律起建安，沿流及元祐。
上下二千載，統脈如線溜。
渡江又百年，諸老凋喪後。
靈珠繄誰握，絕唱不可復。
我行東南野，文星忽當晝。
雲章發玄秘，天筆括宇宙。
風雷膏澤沛，金玉淵海富。
奮然蛟龍興，繹若韶濩奏。
亟聞魑魅走，語奪江海秀。
想當落筆時，真宰森左右。
要爲後世法，何止雞林售。
早膺頭角起，晚悟軒冕謬。
芳蘭委蕭艾，嘉植梗稂莠。
造物豈終嗇，意者其奬就。
吾衰不能進，硯墨如仇寇。
大鐘屹於前，縮手不敢扣。
轅缶何所知，管蠡祗自陋。
猶將策駑蹇，延首冀領袖。
已同南方遊，何幸遇子厚。